Die Kimberley Regiment is 'n reserwemagregiment in die Suid-Afrikaanse Infanteriekorps van die Suid-Afrikaanse Leër, met hoofkwartier in Kimberley. Sy geskiedenis strek tot 1876 terug, en sluit aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Grensoorlog, en die Noodtoestand in. Die regiment het verskeie gevegsonderskeidings verwerf, en oor die jare is baie lede met dekorasies vereer. 1870's Vrywilligereenhede word in 1876 in die Britse kolonie Griekwaland-Wes op die been gebring - onder hulle is die 'Kimberley Light Horse' en die 'Dutoitspan Hussars' wat in 1878 saamsmelt om die 'Diamond Fields Horse' te vorm. 9de Grensoorlog (1877-78) - aktiewe diens in Ciskei. Griekwaland-Wes-veldtog (1878) - aktiewe diens in Griekwaland-Wes. Sekhukuni-veldtog (1878) - aktiewe diens in Transvaal (wat destyds onder Britse administrasie was). Gewere-oorlog (1880-81) - aktiewe diens in Basoetoland. Transkei-veldtog (1880-81) - blykbaar aktiewe diens in Transkei (die regiment se geskiedenis is ietwat vaag op hierdie punt).